arnastofnun/IGC-2024 huggingface dataset:
Breytt skipan ráðuneyta í Stjórnarráði Íslands Þingsályktun - þingskjal nr. 431

146. löggjafarþing 2016–2017.

Nr. 3/146.

Þingskjal 431 - 68. mál.

Þingsályktun um breytta skipan ráðuneyta í Stjórnarráði Íslands.

Alþingi ályktar, með vísan til 1. mgr. 2. gr. laga um Stjórnarráð Íslands, nr. 115/2011, að styðja fyrirhugaða breytingu á fjölda og heitum ráðuneyta í Stjórnarráði Íslands sem felur í sér að í stað innanríkisráðuneytis komi annars vegar dómsmálaráðuneyti og hins vegar samgöngu- og sveitarstjórnarráðuneyti.

Samþykkt á Alþingi 22. mars 2017.
Samningaviðræður við Evrópusambandið Þingsályktunartillaga - þingskjal nr. 512

146. löggjafarþing 2016–2017.

Þingskjal 512 - 383. mál.

Tillaga til þingsályktunar um þjóðaratkvæðagreiðslu um samningaviðræður við Evrópusambandið.

Flm.: Smári McCarthy, Birgitta Jónsdóttir, Björn Leví Gunnarsson, Gunnar Hrafn Jónsson, Halldóra Mogensen, Einar Brynjólfsson, Jón Þór Ólafsson, Gunnar I. Guðmundsson, Þórhildur Sunna Ævarsdóttir, Ásta Guðrún Helgadóttir.

Alþingi ályktar að fram fari þjóðaratvæðagreiðsla vorið 2018 um hvort hefja eigi að nýju samningaviðræður um aðild Íslands að Evrópusambandinu.

Eftirfarandi spurning verði borin upp í þjóðaratkvæðagreiðslunni:

„Vilt þú að ríkisstjórnin hefji að nýju samningaviðræður við Evrópusambandið um hugsanlega inngöngu Íslands?

❏ Já.

❏ Nei.“

Greinargerð.

Samningaviðræður við Evrópusambandið hófust í kjölfar þingsályktunar nr. 1/137 sem samþykkt var 16. júlí 2009. Viðræðum var síðan annaðhvort frestað eða slitið, án þess að skýrt væri hvort var, með einhliða ákvörðun utanríkisráðherra án heimildar Alþingis með bréfi til Edgars Rinkevics, utanríkisráðherra Lettlands sem þá fór með formennsku í Evrópusambandinu, og Johannesar Hahn, stækkunarstjóra Evrópusambandsins, 1. mars 2015.

Síðan þá hefur staða Íslands verið óskýr og sömuleiðis framtíð viðræðna. Hér er lagt til að vilji almennings í málinu verði fenginn fram með skýrum hætti til leiðbeiningar fyrir Alþingi og ríkisstjórnina um framhaldið.
Sameining Útlendingastofnunar og Þjóðskrár Íslands Þingsályktunartillaga - þingskjal nr. 513

146. löggjafarþing 2016–2017.

Þingskjal 513 - 384. mál.

Tillaga til þingsályktunar um sameiningu Útlendingastofnunar og Þjóðskrár Íslands.

Flm.: Smári McCarthy, Birgitta Jónsdóttir, Ásta Guðrún Helgadóttir, Þórhildur Sunna Ævarsdóttir, Björn Leví Gunnarsson, Gunnar I. Guðmundsson.

Alþingi ályktar að fela dómsmálaráðherra að hefja undirbúning þess að sameina starfsemi Útlendingastofnunar og Þjóðskrár Íslands undir merkjum Þjóðskrár. Ráðherra skipi í þessu skyni starfshóp sem meti áhrif breytingarinnar, þ.m.t. á ríkissjóð, greini hvaða lagabreytinga og annarra aðgerða sé þörf og leggi drög að nauðsynlegum lagafrumvörpum að höfðu samráði við helstu fag- og hagsmunaaðila. Stefnt verði að því að undirbúningi verði lokið eigi síðar en í september 2018 og að sameiningin taki gildi 1. janúar 2019. Ráðherra flytji Alþingi munnlega skýrslu um gang verkefnisins á þriggja mánaða fresti frá samþykkt þingsályktunar þessarar.

Greinargerð.

Markmið tillögunnar er að minnka yfirbyggingu, einfalda regluverk og auka skilvirkni stjórnsýslunnar í málefnum erlendra ríkisborgara hér á landi. Umsjón með málefnum erlendra ríkisborgara, svo sem dvalarleyfisumsóknum, búsetuskráningu o.fl., skiptist nú á milli Útlendingastofnunar og Þjóðskrár Íslands eftir því hvort einstaklingur er borgari ríkis innan eða utan Evrópska efnahagssvæðisins. Að mati flutningsmanna er slík tvískipting ónauðsynleg, óskilvirk og kostnaðarsöm.

Sameining Útlendingastofnunar og Þjóðskrár yrði til þess að útlendingar sem koma til landsins gætu allir leitað þjónustu hjá sömu stofnun sem yrði mikilvægt skref til einföldunar þess kerfis sem meðhöndlar málaflokkinn og hefur sætt mikilli gagnrýni. Í skýrslu Alþjóðastofnunar Háskóla Íslands, Greining á þjónustu við flóttafólk, sem kom út 27. febrúar sl., er að finna greiningu á lagalegri og stjórnsýslulegri aðgreiningu málefna útlendinga. Í skýrslunni er m.a. lagt til að Útlendingastofnun verði lögð niður í núverandi mynd.

Í fjárlögum fyrir árið 2016 var gert ráð fyrir 254,1 millj. kr. úr ríkissjóði til rekstrar Útlendingastofnunar, en 403,4 millj. kr. fyrir árið 2017. Þegar sértekjur og gjöld eru talin með er heildarrekstrarkostnaður Þjóðskrár áætlaður 1.791,9 millj. kr. á árinu 2017, þar af greiðast 972 millj. kr. úr ríkissjóði. Óhjákvæmilegt er að sameiningu stofnana fylgi ákveðinn upphafskostnaður en gera má ráð fyrir að rekstrarkostnaður sameinaðrar stofnunar verði til langs tíma lægri en kostnaður vegna rekstrar tveggja aðgreindra stofnana, m.a. þar sem stjórnendum fækkar og möguleikar opnast til aukinnar skilvirkni á borð við samnýtingu starfsafls, aðstæðna og aðfanga. Samkvæmt tillögu þessari er gert ráð fyrir að starfshópur á vegum ráðherra meti til hlítar þau kostnaðaráhrif sem sameining Útlendingastofnunar og Þjóðskrár hefði á ríkissjóð.
Þátttaka í viðræðum um kjarnorkuafvopnun á vegum Sameinuðu þjóðanna Þingsályktunartillaga - þingskjal nr. 529

146. löggjafarþing 2016–2017.

Þingskjal 529 - 398. mál.

Tillaga til þingsályktunar um þátttöku í viðræðum um kjarnorkuafvopnun á vegum Sameinuðu þjóðanna.

Flm.: Steinunn Þóra Árnadóttir, Kolbeinn Óttarsson Proppé, Rósa Björk Brynjólfsdóttir, Andrés Ingi Jónsson, Lilja Rafney Magnúsdóttir.

Alþingi ályktar að Ísland taki þátt í viðræðum á vettvangi Sameinuðu þjóðanna um útrýmingu kjarnorkuvopna og sendi fulltrúa á fund um þetta efni sem haldinn verður í höfuðstöðvum Sameinuðu þjóðanna 15. júní til 7. júlí nk. Fulltrúinn taki afstöðu með útrýmingu kjarnorkuvopna og beiti sér í þágu kjarnorkuafvopnunar á fundinum.

Greinargerð.

Þótt minna sé talað um kjarnorkuvopn nú en þegar kalda stríðið stóð sem hæst ógnar fátt mannkyni meira en þau. Núna eru ríkin sem búa yfir kjarnorkusprengjum níu og áætlað að sprengjurnar séu tæplega 16 þúsund talsins. Þær eru vissulega færri en þegar verst lét á tímum kalda stríðsins en með þeim væri þó hægt að margdrepa allt kvikt hér á jörð.

Alþjóðlegu átaki um útrýmingu kjarnavopna (e. International Campaign to Abolish Nuclear Weapons, ICAN) var ýtt úr vör í Vínarborg árið 2007 og er það vettvangur frjálsra félagasamtaka, þingmanna af þjóðþingum og annars áhugafólks um kjarnorkuafvopnun. Samtökin hafa staðið fyrir stórum ráðstefnum um kjarnorkuógnina. Kveikjan að átakinu er óánægja með það hversu hægt gengur að fá kjarnorkuveldi heimsins til að axla þá ábyrgð sem gildandi sáttmálar um fækkun kjarnorkuvopna leggja þeim á herðar.

Það voru því mikil og gleðileg tímamót þegar allsherjarþing Sameinuðu þjóðanna samþykkti í október 2016, með stuðningi yfir 120 landa, að efna til viðræðna á grundvelli tillagna ICAN um útrýmingu kjarnorkuvopna.

Umræður á vettvangi Sameinuðu þjóðanna um hvernig losa megi heiminn við kjarnorkuvopn og þá ógn sem af þeim hlýst fela í sér metnaðarfulla tilraun til kjarnorkuafvopnunar. Ísland tók því miður ekki þátt í fyrstu viðræðunum sem fóru fram 27.–31. mars sl. Ekki má bregðast að fulltrúi Íslands taki þátt í afvopnunarviðræðum í sumar ásamt fulltrúum mikils meiri hluta þjóða heimsins og styðji þá ötullega við málstað friðar og afvopnunar.
Dánaraðstoð Þingsályktunartillaga - þingskjal nr. 530

146. löggjafarþing 2016–2017.

Þingskjal 530 - 399. mál.

Tillaga til þingsályktunar um dánaraðstoð.

Flm.: Bryndís Haraldsdóttir, Hanna Katrín Friðriksson, Jón Steindór Valdimarsson.

Alþingi ályktar að fela heilbrigðisráðherra að taka saman upplýsingar um dánaraðstoð og þróun lagaramma í kringum hana þar sem hún er leyfð, sem og tíðni, ástæður og skilyrði dánaraðstoðar og hver reynslan hefur verið.

Einnig verði athuguð lönd sem ekki leyfa dánaraðstoð, einkum Norðurlöndin, Þýskaland og Kanada, m.a. hvort þar er opinber umræða um málið eða unnið að lagabreytingum.

Upplýsingum verði skilað í formi skýrslu fyrir lok ágúst 2017.

Greinargerð.

Á síðustu árum hefur reglulega komið upp umræða í íslensku samfélagi um dánaraðstoð, líknardráp eða sjálfsvíg með aðstoð. Ljóst er að umgjörð um þessi viðkvæmu mál er mismunandi eftir löndum.

Dánaraðstoð er þýðing á gríska orðinu euthanasia (góður dauði/að deyja með reisn) sem merkir að binda enda á líf af ásetningi til þess að leysa viðkomandi undan óbærilegum sársauka eða þjáningum. Í nóvember 2015 lét Siðmennt gera könnun á lífsskoðunum og trú Íslendinga. Ein spurninga í könnuninni var: „Ertu hlynntur eða andvígur því að einstaklingur geti fengið aðstoð við að binda enda á líf sitt ef hann er haldinn ólæknandi sjúkdómi (líknandi dauði)?“ 74,9% aðspurðra voru mjög eða frekar hlynnt því, 18% voru hvorki né en 7,1% mjög eða frekar andvíg.

Árið 1997 birtist grein í Læknablaðinu þar sem fjallað var um rannsókn á afstöðu heilbrigðisstarfsfólks til siðfræðilega álitamála sem varðar takmörkun meðferðar við lífslok. Í umræddri rannsókn var ein af spurningunum um dánaraðstoð eða líknardráp eins og það var kallað í rannsókninni. Aðeins 5% lækna og 9% hjúkrunarfræðinga töldu að líknardráp réttlætanlegt undir einhverjum kringumstæðum en einungis 2% svarenda gátu hugsað sér að verða við slíkri ósk. Árið 2010 þegar sambærileg könnun var gerð var niðurstaðan sú að líknardráp þótti réttlætanlegt hjá 18% lækna og 20% hjúkrunarfræðinga en aðeins 3% vildu verða við slíkri ósk.

Nýlega voru stofnuð samtökin Lífsvirðing, félag um dánaraðstoð. Í kjölfar stofnunar samtakanna svo og skoðanakönnunar Siðmenntar sem hér er vísað til spruttu upp umræður í samfélaginu um málefnið. Flutningsmenn þessarar tillögu telja að forsenda þess að umræðan geti þroskast og verið málefnaleg sé að fyrir liggi aðgengilegar upplýsingar um stöðu þessara mála í öðrum löndum. Mikilvægt er að stjórnvöld safni þeim upplýsingum saman og setji fram á skýran og hlutlausan hátt.

Þingsályktunartillagan felur ekki í sér afstöðu til þess hvort ástæða sé til að breyta lögum hérlendis. Tilgangurinn er að treysta grundvöll nauðsynlegrar umræðu um viðkvæmt mál.
Fjármálaáætlun 2018–2022 Stjórnartillaga - þingskjal nr. 533

146. löggjafarþing 2016–2017.

Þingskjal 533 - 402. mál.

Stjórnartillaga.

Tillaga til þingsályktunar

um fjármálaáætlun fyrir árin 2018–2022.

Frá fjármála- og efnahagsráðherra.

Alþingi ályktar, sbr. lög nr. 123/2015, um opinber fjármál, að stjórnvöld fylgi fjármálaáætlun um opinber fjármál fyrir árin 2018–2022, sem byggð er á fyrirliggjandi fjármálastefnu fyrir árin 2017–2022 og skilyrðum hennar, samkvæmt eftirfarandi yfirlitum um markmið fyrir afkomu og efnahag hins opinbera í heild og fyrir opinbera aðila og um áætlanir um þróun tekna og gjalda þeirra næstu fimm árin.

Alþingi telur að fjármálaáætlunin sé í samræmi við fyrirliggjandi fjármálastefnu fyrir árin 2017–2022.

Lykiltölur um afkomu og efnahag opinberra aðila

Fjárstreymisyfirlit fyrir hið opinbera árin 2018–2022

Fjárstreymisyfirlit fyrir A-hluta ríkissjóðs árin 2018–2022

Fjárstreymisyfirlit fyrir A-hluta sveitarfélaga árin 2018–2022

Heildarútgjöld málefnasviða árin 2018–2022

Útgjaldarammar málefnasviða árin 2018–2022

Greinargerð.

Smellið á PDF hér efst á síðunni til að skoða greinargerðina.
Heimspeki sem skyldufag í grunn- og framhaldsskólum Þingsályktunartillaga - þingskjal nr. 548

146. löggjafarþing 2016–2017.

Þingskjal 548 - 415. mál.

Flutningsmaður.

Tillaga til þingsályktunar um heimspeki sem skyldufag í grunn- og framhaldsskólum.

Flm.: Katla Hólm Þórhildardóttir, Smári McCarthy, Halldóra Mogensen, Guðjón S. Brjánsson, Þórhildur Sunna Ævarsdóttir, Björn Leví Gunnarsson, Logi Einarsson, Eygló Harðardóttir.

Alþingi ályktar að fela mennta- og menningarmálaráðherra að endurskoða aðalnámskrár grunnskóla og framhaldsskóla með það að markmiði að heimspeki verði skyldufag á báðum skólastigum innan fjögurra ára.

Greinargerð.

Tillaga þessi var áður flutt af Þór Saari o.fl. á 140. (185. mál) og 141. löggjafarþingi (203. mál) og er nú endurflutt. Markmið tillögunnar er að efla kennslu í heimspeki og að kenndur verði að meðaltali einn áfangi á hverjum tveimur árum á grunnskólastigi og að meðaltali einn áfangi á hverju skólaári á framhaldsskólastigi.

Í skýrslu þingmannanefndar sem fjallaði um skýrslu rannsóknarnefndar Alþingis um fall íslensku bankanna haustið 2008 kom fram að nauðsynlegt væri að efla siðfræðilega menntun allra fagstétta á Íslandi og umræðu um gildi siðareglna. Heimspeki og siðfræði ættu að vera skyldufag á öllum skólastigum og þarf að ýta undir þróun í kennslu og námsgagnagerð á því sviði. Mikilvægt er að styrkja ábyrgðarkennd nemenda gagnvart samfélaginu og stuðla jafnframt að gagnrýninni hugsun sem er ein meginforsenda þess að borgarar geti verið virkir þátttakendur í lýðræðissamfélagi. Með því að auka kennslu í heimspeki í grunn- og framhaldsskólum er lagður grundvöllur að því að styrkja skilyrði siðferðilegrar rökræðu meðal framtíðarborgara landsins á sama tíma og lýðræðislegir innviðir samfélagsins eru treystir. Þar sem um allnokkra breytingu á aðalnámskrám er að ræða er talið æskilegt að gefa ráðherra allt að fjögur ár til að innleiða fagið í námskrár.

Á 141. löggjafarþingi var samsvarandi þingmál sent til umsagnar og var tillögunni vel tekið. Í umsögnum var m.a. hvatt til þess að hugað yrði að möguleikum kennara á öllum skólastigum til endurmenntunar á sviði heimspeki og heimspekikennslu auk þess sem menntun í heimspeki yrði ríkur þáttur kennaramenntunar í framtíðinni. Þá var vísað til þess að heimspekikennsla í skólum styddi það markmið að efla gagnrýna hugsun og siðferði.
Samþætting verknáms á grunnskóla- og framhaldsskólastigi Þingsályktunartillaga - þingskjal nr. 554

146. löggjafarþing 2016–2017.

Þingskjal 554 - 421. mál.

Flutningsmenn.

Tillaga til þingsályktunar um samþættingu verknáms á grunnskóla- og framhaldsskólastigi.

Flm.: Gunnar I. Guðmundsson, Einar Brynjólfsson, Björn Leví Gunnarsson, Halldóra Mogensen, Gunnar Hrafn Jónsson, Katla Hólm Þórhildardóttir, Ásta Guðrún Helgadóttir, Jón Þór Ólafsson, Smári McCarthy, Þórhildur Sunna Ævarsdóttir.

Alþingi ályktar að fela mennta- og menningarmálaráðherra að skoða leiðir til að gera nemendum 9. og 10. bekkjar kleift að hefja nám í iðngreinum með það fyrir augum að geta lokið allt að 20 framhaldsskólaeiningum á ári samhliða hefðbundnu grunnskólanámi.

Ráðherra skipi starfshóp sem kanni framangreinda samþættingu námsins og skulu niðurstöður hans liggja fyrir og birtar opinberlega eigi síðar en 1. október 2017.

Greinargerð.

Margar verknámsbrautir á landsvísu eiga í vandræðum með að ná til sín nemendum og virðist áhugi ungmenna á verknámi fara dvínandi á sama tíma og verknám í grunnskólum er í mýflugumynd. Í tillögu þessari er lagt til að skoðaður verði til hlítar sá möguleiki að nemendur á síðustu árum grunnskóla geti hafið verknám áður en komið er á framhaldsskólaaldur og þá samhliða námi í grunnskóla.

Í allmörgum sveitarfélögum er verkmenntaskóli til staðar og því verður að telja kjöraðstæður fyrir hendi til að nemendur hefji þar verknám fyrr en hefðbundið er. Þó er einnig víða enginn slíkur skóli og því torveldara að samþætta verkmenntaskóla og grunnskóla. Á þeim stöðum væri unnt að kenna í smíðastofum og ráða kennara.

Ekki ætti að vera erfiðleikum bundið að kenna grunnhugtök í flestum brautum iðngreina og senda verkefni sem unnin eru í smíðastofum skólanna til prófdómara í næsta verkmenntaskóla. Miklar framfarir hafa orðið í fjarkennslu og ætti því að vera einfalt að ráða fram úr tæknilegum úrlausnarefnum. Með þessu móti má stytta nám til iðnmenntar um heilt ár og með því einnig bæta úr því hversu verklegar greinar eru vanræktar á grunnskólastiginu.
Lausn á undanskotum frá gjaldþrota fyrirtækjum Þingsályktunartillaga - þingskjal nr. 560

146. löggjafarþing 2016–2017.

Þingskjal 560 - 427. mál.

Tillaga til þingsályktunar um lausn á undanskotum frá gjaldþrota fyrirtækjum.

Flm.: Gunnar I. Guðmundsson, Oddný G. Harðardóttir, Þórhildur Sunna Ævarsdóttir, Katla Hólm Þórhildardóttir, Guðjón S. Brjánsson, Smári McCarthy, Einar Brynjólfsson, Halldóra Mogensen, Logi Einarsson, Björn Leví Gunnarsson, Gunnar Hrafn Jónsson, Jón Þór Ólafsson, Ásta Guðrún Helgadóttir, Sigurður Ingi Jóhannsson, Þórunn Egilsdóttir, Ari Trausti Guðmundsson, Nichole Leigh Mosty.

Alþingi ályktar að fela fjármála- og efnahagsráðherra að skipa starfshóp sem í eigi sæti fulltrúar allra þingflokka til að finna lausn á viðvarandi vanda eignaundanskota úr gjaldþrota fyrirtækjum. Starfshópurinn njóti liðsinnis viðeigandi ráðuneyta og stofnana.

Starfshópurinn verði skipaður fyrir lok maí 2017 og skili tillögum um úrbætur til ráðherra eigi síðar en í lok árs 2017.

Greinargerð.

Kennitöluflakk er þjóðfélagslegt mein á Íslandi og stór kostnaðarliður bæði í rekstri minni fyrirtækja og fyrir ríkissjóð. Samkvæmt tölfræði Alþýðusambands Íslands hlaupa fjárhæðir úr sameiginlegum sjóðum á milljörðum. Í skýrslu ASÍ frá 2013 segir t.d.: „Í könnun, sem nemendur í viðskiptafræði við Háskólann í Reykjavík gerðu á stjórnendum 600 íslenskra fyrirtækja og sagt var frá árið 2005, kom fram að rúmlega 73% íslenskra fyrirtækja höfðu tapað fjármunum á kennitöluflakki og þriðjungur þeirra hafði tapað fjármunum á kennitöluflakki oftar en 6 sinnum. Tap þessara fyrirtækja hljóp á milljörðum.“ Miklir fjármunir tapast þar sem regluverki um einkahlutafélög er verulega ábótavant. Dæmi eru um að aðilar komist hjá því að greiða virðisaukaskatt og tolla af innfluttri vöru sem skekkir samkeppnisstöðu annarra fyrirtækja. Borið hefur á því sama í veitingarekstri. Samkvæmt framangreindri skýrslu ASÍ er ljóst að kennitöluflakk rýrir samkeppnisstöðu annarra fyrirtækja gríðarlega og því ber þinginu að bregðast við vandanum þvert á stjórnmálaflokka.
Samstarf Íslands og Bretlands samhliða úrsagnarferli Bretlands úr Evrópusambandinu Þingsályktunartillaga - þingskjal nr. 563

146. löggjafarþing 2016–2017.

Þingskjal 563 - 430. mál.

Tillaga til þingsályktunar um samstarf Íslands og Bretlands samhliða úrsagnarferli Bretlands úr Evrópusambandinu.

Flm.: Sigmundur Davíð Gunnlaugsson, Gunnar Bragi Sveinsson, Lilja Alfreðsdóttir.

Alþingi ályktar að fagna því að umsókn Íslands um aðild að Evrópusambandinu skuli hafa verið dregin til baka.

Alþingi ályktar að ekki skuli sótt aftur um aðild að Evrópusambandinu nema fyrir liggi vilji meiri hluta þjóðarinnar til að ganga í sambandið.

Alþingi ályktar að utanríkisráðherra og önnur hlutaðeigandi stjórnvöld beiti sér fyrir því að viðhalda og bæta viðskiptatengsl Íslands og Bretlands, auk annars tvíhliða samstarfs ríkjanna, samhliða úrsagnarferli Bretlands úr Evrópusambandinu.

Greinargerð.

Tillagan skýrir sig sjálf.
Fjármálastefna 2017–2022 Þingsályktun - þingskjal nr. 594

146. löggjafarþing 2016–2017.

Nr. 4/146.

Þingskjal 594 - 66. mál.

Þingsályktun um fjármálastefnu fyrir árin 2017–2022.

Alþingi ályktar, sbr. lög nr. 123/2015, um opinber fjármál, að stjórnvöld fylgi stefnumörkun um opinber fjármál samkvæmt eftirfarandi yfirliti um áformaða afkomu- og skuldaþróun fyrir fjárlagaárið 2017 og næstu fimm ár þar á eftir á grundvelli þeirra forsendna sem fjármálastefnan er reist á. Með hliðsjón af núverandi efnahagshorfum og horfum í fjármálum hins opinbera eru stefnumið í opinberum fjármálum næstu fimm ár eftirfarandi:

I. Afgangur verði á heildarjöfnuði hins opinbera tímabilið 2017–2022 sem verði a.m.k. 1,0% af vergri landsframleiðslu (VLF) árið 2017, a.m.k. 1,6% af VLF árin 2018 og 2019 en lækki um 0,1% af VLF á hverju ári þar á eftir. Afganginum verði varið til lækkunar skulda.

II. Heildarskuldir hins opinbera verði komnar undir 30% af VLF í árslok 2019 og verði ekki hærri en 26% af VLF í árslok 2022.

III. Öllu óreglulegu og einskiptis fjárstreymi í ríkissjóð verði varið til að hraða enn frekar niðurgreiðslu skulda eða til lækkunar á ófjármögnuðum lífeyrisskuldbindingum í því skyni að treysta fjárhagsstöðu ríkissjóðs og draga úr vaxtakostnaði.

IV. Árleg heildarútgjöld hins opinbera verði ekki umfram 41,5% af VLF á tímabilinu.

Alþingi telur að fjármálastefna þessi sé samkvæmt þeim grunngildum og skilyrðum sem kveðið er á um í 2. mgr. 6. gr. og 7. gr. laga um opinber fjármál.

Samþykkt á Alþingi 6. apríl 2017.
Fullgilding fríverslunarsamnings milli EFTA-ríkjanna og Georgíu Þingsályktun - þingskjal nr. 595

146. löggjafarþing 2016–2017.

Nr. 5/146.

Þingskjal 595 - 177. mál.

Þingsályktun um fullgildingu fríverslunarsamnings milli EFTA-ríkjanna og Georgíu.

Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli EFTA-ríkjanna og Georgíu sem undirritaður var 27. júní 2016 í Bern í Sviss.

Samþykkt á Alþingi 6. apríl 2017.
Ákvörðun sameiginlegu EES-nefndarinnar nr. 92/2016 um breytingu á XI. viðauka við EES-samninginn Þingsályktun - þingskjal nr. 665

146. löggjafarþing 2016–2017.

Nr. 6/146.

Þingskjal 665 - 264. mál.

Þingsályktun um staðfestingu ákvörðunar sameiginlegu EES-nefndarinnar nr. 92/2016 um breytingu á XI. viðauka (Rafræn fjarskipti, hljóð- og myndmiðlun og upplýsingasamfélagið) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 92/2016, um breytingu á XI. viðauka (Rafræn fjarskipti, hljóð- og myndmiðlun og upplýsingasamfélagið) við EES-samninginn frá 2. maí 1992, og fella inn í samninginn eftirtaldar gerðir:

1. Reglugerð Evrópuþingsins og ráðsins (ESB) 2015/2120 frá 25. nóvember 2015 um ráðstafanir varðandi opinn netaðgang og um breytingu á tilskipun 2002/22/EB um alþjónustu og réttindi notenda að því er varðar rafræn fjarskiptanet og -þjónustu og reglugerð (ESB) nr. 531/2012 um reiki á almennum farsímanetum innan Sambandsins.

2. Framkvæmdarreglugerð framkvæmdastjórnarinnar (ESB) 2015/2352 frá 16. desember 2015 um vegið meðaltal hæsta verðs fyrir lúkningu símtala í farsíma í Sambandinu.

Samþykkt á Alþingi 26. apríl 2017.
Landsvirkjun Þingsályktunartillaga - þingskjal nr. 669

146. löggjafarþing 2016–2017.

Þingskjal 669 - 479. mál.

Tillaga til þingsályktunar um að Landsvirkjun verði í eigu íslenska ríkisins.

Flm.: Sigurður Ingi Jóhannsson, Elsa Lára Arnardóttir, Eygló Harðardóttir, Lilja Alfreðsdóttir, Silja Dögg Gunnarsdóttir, Þórunn Egilsdóttir.

Alþingi ályktar að Landsvirkjun verði að fullu og öllu leyti í eigu íslenska ríkisins.

Greinargerð.

Ein stærsta og gjöfulasta auðlind íslensku þjóðarinnar eru fallvötn hennar og sú orka sem úr þeim má vinna. Þótt nýting auðlindarinnar hafi á köflum verið umdeild er það hafið yfir vafa virkjanir á vegum Landsvirkjunar hafa skilað og munu skila eiganda sínum háum fjárhæðum. Starfsemi Landsvirkjunar hefur haft jákvæð áhrif á lífsgæði á Íslandi, bæði með auknu öryggi í afhendingu raforku og miklum gjaldeyristekjum. Þessa stöðu ber að varðveita.

Forstjóri Landsvirkjunar hefur bent á að fjárhagsleg staða fyrirtækisins verði sífellt sterkari og arðsemi aukist. Í lok árs 2016 var eiginfjárhlutfall Landsvirkjunar 45,4% og hefur aldrei verið hærra. Þetta mun leiða til þess að arðgreiðslur í sameiginlegan sjóð landsmanna munu fara stighækkandi. Þær gætu numið allt að 10–20 milljörðum króna á næstu 3–4 árum. Ávinningi af sameiginlegri auðlind þjóðarinnar má ekki og á ekki að fórna á altari skammtímasjónarmiða.

Í ljósi þess að núverandi ríkisstjórn áformar að setja fram eigendastefnu fyrir Landsvirkjun er mikilvægt að vilji Alþingis komi skýrt fram.